钦定古今图书集成/明伦汇编/官常典/第540卷 > 蒋琬
## 钦定古今图书集成/明伦汇编/官常典/第540卷 > 蒋琬

按《明外史蒋贵传》：“贵子义病不能嗣，以义子琬嗣侯。
天顺末，佩平羌将军印，总兵甘肃，筑甘州沙河诸屯
堡。成化八年，召还，协守南京，兼督操江。十年，入督十
二团营。十二年，兼总神机营兵。上言：太祖肇建南京，
京城外复筑土城，以卫居民，诚万世之业。今北京但
有内城，己巳之变，敌骑长驱，直薄城下，可以为凿。今
西北隅故阯犹存，亟行劝募之令，济以工罚，成功不
难。”又言：“大同、宣府诸塞下腴田，无虑数十万，悉为豪
右所占。畿内八府良田，半属势要家，细民失业。脱使
边关有警，内郡何资？运道或梗，京师安给。请遣给事
御史按核塞下田，定其科额。畿内民田，严戢豪右，毋
得侵夺。庶兵民足食，而内外有备。”章下所司，虽不尽
行，时论韪之。十三年帅京军，防秋大同、宣府。陈机宜
十馀事。皆报可。十五年偕汪直按辽东边事。二十年
佩将军印，出御边寇。寇退，班师。累加至太保兼太子
太傅。卒。赠凉国公，谥敏毅。子骥嗣。典京营兵。弘治中，
充总兵，历镇蓟州、辽东、湖广。官中外二十年，家无馀
赀。